অবশ্য এই সময়ে নিত্যপ্রয়োজনীয় পণ্যের দাম, প্রাথমিক শিক্ষায় ভর্তি, মাথাপিছু বিদ্যুতের ব্যবহারসহ বেশ কিছু সূচকের লক্ষ্যমাত্রা পূরণ হয়েছে। পরিকল্পনা কমিশনের সাধারণ অর্থনীতি বিভাগের (জিইডি) প্রতিবেদন বলছে, ব্যক্তি খাতের বিনিয়োগ, রপ্তানি, রাজস্ব আদায়ের হার বাড়ানোর যে লক্ষ্যমাত্রা ঠিক করা হয়েছিল, সেখান থেকে বেশ পিছিয়ে আছে সরকার। সামাজিক সুরক্ষায় ব্যয়, কৃষি খাতে প্রবৃদ্ধি, শিক্ষায় বরাদ্দ বাড়ানোর প্রতিশ্রুতিও পূরণ হয়নি। জলবায়ু পরিবর্তনের বিরূপ প্রভাব মোকাবেলায় সারা দেশে বনায়ন বাড়াতে যতটা আকাঙ্ক্ষা ছিল, সেটিও বাস্তবায়িত হয়নি। ষষ্ঠ পঞ্চবার্ষিক পরিকল্পনা নিয়ে সাধারণ অর্থনীতি বিভাগের তৈরি করা ২২২ পৃষ্ঠার সমাপ্ত মূল্যায়ন প্রতিবেদনে উঠে এসেছে গণতন্ত্র ও সুশাসনের বিষয়টিও। ২০১০ থেকে ২০১৫ সময়ে দেশে প্রযুক্তির বিকাশের কথাও বলা হয়েছে প্রতিবেদনে। সমাপ্ত মূল্যায়ন প্রতিবেদনটি আজ সোমবার আনুষ্ঠানিকভাবে প্রকাশ করার কথা রয়েছে। রাজধানীর শেরেবাংলানগরের এনইসি সম্মেলন কক্ষে অনুষ্ঠেয় সভায় পরিকল্পনামন্ত্রী আ হ ম মুস্তফা কামাল, কৃষিমন্ত্রী মতিয়া চৌধুরী, প্রধানমন্ত্রীর রাজনৈতিক উপদেষ্টা এইচ টি ইমাম, অর্থনীতিবিদ ড. ওয়াহিদউদ্দিন মাহমুদসহ অন্যদের উপস্থিত থাকার কথা রয়েছে।